Evert Huttunen

Evert Johan Valdemar Huttunen (8. toukokuuta 1884 Toksova, Inkeri − 29. maaliskuuta 1924 Helsinki) oli suomalainen sanomalehdentoimittaja ja sosialidemokraattien kansanedustaja.

Huttusen vanhemmat olivat kirvesmies Lauri Huttunen ja Gustava Blom. Hän kävi kyläkoulun Inkerissä, hankki lisätietoja itseopiskelulla ja toimi liikeapulaisena Viipurissa vuoteen 1906 saakka. Huttunen oli Sosialidemokraattisen puolueen kiertävänä puhujana vuosina 1905–1907 ja sitten Viipurissa ilmestyneen Työ-lehden palveluksessa ensin toimittajana 1907–1911 ja sitten päätoimittajana 1911–1918. 

Vuonna 1917 venäjän kieltä taitanut Huttunen oli mukana useimmissa Suomen ja Venäjän työväenliikkeen edustajien välillä käydyissä neuvotteluissa. Vuodenvaihteessa 1917–1918 Huttunen vastusti puolueen vallankumoussiipeä ja arvosteli Työ-lehdessä punakaarteja. Hän erosi lopulta lehden päätoimittajan paikalta vastalauseena lehden omaksumalle vallankumousta myötäilleelle linjalle. Suomen sisällissodan jälkeen Huttunen oli Matti Paasivuoren ohella toinen sosiaalidemokraattinen kansanedustaja tynkäeduskunnassa.

Huttunen toimi Suomen Sosialidemokraatin toimittajana 1918, Kansan Työn päätoimittajana Viipurissa 1919 sekä viimeksi Uuden Ajan päätoimittajana Porissa 1920–1922 ja Suomen Sosialidemokraatin toimittajana ja eduskuntapakinoitsijana 1922–1924.

Huttunen oli SDP:n kansanedustajana 1917–1918 ja 1918–1924 edustaen Viipurin läänin läntistä vaalipiiriä. Hän oli myös eduskunnan pankkivaltuusmies ja valtiontilintarkastaja. Huttunen kuului jäsenenä Viipurin kaupunginvaltuustoon ja Sosialidemokraattisen puolueen puolueneuvostoon. Hän kuului vuoden 1918 jälkeen SDP:n oikeistosiipeen.

Huttunen oli naimisissa vuodesta 1916 Martta Maria Vuorelan (ent. Wallenius) kanssa.

Teoksia 
 Kertomus Viipurin työväenyhdistyksen kaksikymmenvuotisesta toiminnasta 1888-1908. Viipuri 1908
 Ketä äänestät? ; kirjoittanut E. J. W. H. Viipurin sosialidemokratisen agitationipiirin julkaisu n:o 1. Kotka 1908
 Kertomus Viipurin työväenyhdistyksen naispalvelijain ammattiosaston synnystä ja kaksikymmenvuotisesta toiminnasta. Viipuri 1912
 Piirteitä asuntokysymyksestä. Viipurin Työväen Sanomalehti- ja kirjapaino-osuuskunta, Viipuri 1912
 Katsaus Viipurin työväenyhdistyksen 25-vuotiseen toimintaan 22.4.1888 - 22.4.1913. Viipuri 1913
 Punainen kaartiko vai sosialidemokraattinen puolue? : anarkistiset ainekset pois puolueesta : sosialistien puolueagitatsioni ja porvarilliset  ; kirj. E. Huttunen ja Taavi Tainio ja Theodor Homén. Kansan ystävät, Helsinki 1918
 Sos-dem. puoluejohto ja kansalaissota. Oy. Kansanvalta, Helsinki 1918 
 Mietteitä nykyisestä tilanteesta. Edistysseurojen kustannus-oy., Helsinki 1920

Suomennoksia 
 Émile Zola : Juutalaisten puolustukseksi. Viipurin työväen sanomalehti- ja kirjapaino-osuuskunta, Viipuri 1909 (Kirja Project Gutenbergissä)

Lähteet 

 
 Kuka kukin oli (Wikiaineisto)

Kansanedustajat
Suomen Sosialidemokraattisen Puolueen poliitikot
Viipurin kaupunginvaltuutetut
Viipurin läänin läntinen vaalipiiri
Suomalaiset päätoimittajat
Vuonna 1884 syntyneet
Vuonna 1924 kuolleet